ร้านอาหารเวียดนามเจ้าดังย่านประชาอุทิศ ทุ่งครุที่อยากแนะนำ เพราะราคาไม่แพง วัตถุดิบอาหารใหม่สดสะอาด น้ำจิ้มอร่อยรสชาติกลางๆ (คือร้านไหนถ้าน้ำจิ้มไม่โอเค คือจบ) แบบให้ทุกคนในโต๊ะทานได้แนวร้านอาหารครอบครัว ร้านติดแอร์นั่งสบายเลยค่ะ ส่วนบริการก็ไม่มีตกหล่น คือโต๊ะเราขอน้ำจิ้ม ผักเพิ่มตลอด ทางพนักงานก็ดูแลดี  

หลายท่านอาจจะยังไม่รู้ว่าร้านนี้เป็นเจ้าของเดียวกันกับเอิ่มเอิบแหนมเนือง ท่าข้ามพระราม 2 ขายดีไม่แพ้กันเลย

ทางร้านยังเปิดบริการแต่เช้าสำหรับลูกค้าที่อยากมาทานอาหารเช้าพวกไข่กระทะ ขนมปังญวน ข้าวต้ม 

เมนูที่ทาน
ก๋วยจั๊บต้มยำกุ้ง (80): อันนี้แปลกดีไม่เคยทาน เส้นคล้ายอุด้งกับน้ำซุปต้มยำกุ้งออกหวานหน่อยสไตล์อาหารเวียดนาม กุ้งสดเด้งให้หลายตัวเลย เครื่องแน่นเข้มข้นอร่อยดี ใครชอบทานแนวเส้นอุด้งต้มยำ สั่งได้เลยค่ะ 

แหนมเนืองมินิ (90): น้ำจิ้มไม่ข้นเกินไป อร่อยดีนะ แหนมเนืองหนึ่งไม้หั่นมาแบบชิ้นใหญ่และมากพอสำหรับผักและแป้ง 1 ชุด

เส้นหมี่หมูคุโรบุตะย่าง (150): ใครชอบทานหมูย่างแนะนำจานนี้ ทางร้านจะใช้แต่หมูดำคุโรบุตะเท่านั้น หมูส่วนติดกระดูกชิ้นหมักหอมกลิ่นสมุนไพรย่างสุกกำลังดีหมูนี่นุ่มอร่อยมาก ให้ทางครัวหั่นเลาะเนื้อให้ก็ได้ค่ะสะดวกดี เส้นหมี่ก็ลวกมากำลังดี 

พันหอม (80): เป็นเมนูโปรดไปร้านไหนต้องสั่ง ร้านนี้ก้อทำออกมาได้ดีเลย กุ้งเป็นกุ้ง พันมาสวยงามดีราคาก็ไม่แพง

เมี่ยงกุ้งอิ่มเอิบ (195):  เมนูสำหรับสายเพื่อสุขภาพ กุ้งจัดเรียงมาสวยงามแบบแก้วคอกเทล ชอบความสดเด้งของกุ้ง เครื่องเคียงก็สดใหม่ น้ำจิ้มก็ดี

ผักสั่งเพิ่มคิดเพิ่ม 10 บาทสำหรับผักรวม และ 20 บาทสำหรับผักกาดหอมล้วน

โดยรวม วันนี้พอใจกับทุกเมนูที่สั่ง อร่อยราคาไม่แพง ทานแล้วไม่หนักท้องเกินไป ได้ทานผักเยอะๆ อร่อยๆแบบนี้ เลิฟเลย 

พิกัดร้าน  ร้านตั้งอยู่ริมถนนใกล้กับกฤษดาเสต็กเฮาส์  อยู่ระหว่างซอยประชาติอุทิศ  76/1 กับ 78  จอดรถริมถนนได้ตามเวลา

เปิดบริการทุกวัน (ยกเว้นวันพุธ): วันธรรมดา 0800-2000 น., เสาร์ อาทิตย์ 0700-2000 น.